Domessakin jo aiemmin uutisoidun Myrskyn sankarit –roolipelin lisäksi tänä viikonloppuna julkaistaan toinenkin täysin suomalainen ja suomenkielinen roolipeli: nimittäin Melidian.

Ja kun samana viikonloppuna esitellään kolmattakin tulevaa kotimaista ropea, lapsille suunnattua Astraterraa, niin kyllähän tässä voi puhua ihan pelottomasti suomalaisten roolipelaamisen uudesta aamusta.

Niin, se Melidian…

Melidian on fantasiaroolipeli Melidianin muinaisesta haltiavaltakunnasta Tanarin mantereella. Se on kunnianosoitus Nordicin vanhoille haltiaroolipeleille Rapier ja Elhendi (ACE Pelit 1989 ja 1993), mutta ennemminkin ammentaa inspiraatiota näistä kahdesta kotimaisen roolipelihistorian legendasta kuin pyrkii jäljittelemään tai yksinkertaisesti päivittämään Nordicin alkuperäisiä pelejä. Se on Tanarissa seikkaillen varttuneen ikäpolven edustajan tulkinta ja pyrkii vastaamaan kysymykseen siitä, millaista elämä Tanarin haltioiden keskuudessa oli ennen Rapierin ja Elhendin aikaa.

Ja aiempaa mietintää tekijiöden blogista:

Melidianin tekeminen on ollut mielenkiintoista, opettavaista ja monin paikoin jännittävääkin, vaikka toki se suurin jännitys on vielä edessä.

Mitä haluan pelin tekemiseltä? Mitä haluan valmiilta peliltäni? Mitä muut haluavat peliltäni? Ja ennen kaikkea, mitä me kaikki haluamme roolipelaamiselta? Melidian ei tarjoa mitään täysin uutta ja uskomatonta siinä mielessä että sen keskeiset elementit, kuten esimerkiksi noppien käyttö sekä lupaus kerrontaa ja kuvailua painottavasta pelimekaniikasta, on kuultu ennenkin. Kuitenkin pelinä se on vahvasti omanlaisensa, tunnistettavasti Melidian.

Perusajatus minulla on ollut paneutua siihen, mikä oikeasti tekee seikkailuista kiinnostavia luettuina kirjojen tai sarjakuva-albumien sivuilta tai katsottuina elokuvina sekä tv-sarjoina. Tämän ajatuksen seurauksena Melidian toivottavasti auttaa pelaajia luomaan hahmoja joilla on sanottavaa, ja jotka osallistuvat seikkailuihin joilla on väliä. Jos kenties kiinnostavimmat lähitulevaisuudessa julkaistavat kotimaiset roolipelit, Mike Pohjolan Myrskyn sankarit sekä Ironspinen Astraterra, pyrkivät tarjoamaan johdatuksen roolipelaamiseen, niin Melidianin tarkoitus on johdattaa pelaajansa pohtimaan sitä, mikä on tarinoissa ja niiden päähenkilöissä on kiinnostavinta – ja sitten kertomaan oma tarinansa vuorovaikutuksessa muiden kanssa.

Siten suurin jännittämisen kohteeni on, millä tavoin peli otetaan laajemmin vastaan. Onko jokainen pelaaja yhtä mieltä siitä, että juuri tästä Melidianissa on kyse? Toivottavasti.